Document ID: 32014R0898

KOMISIJOS ĮGYVENDINIMO REGLAMENTAS (ES) Nr. 898/2014
2014 m. rugpjūčio 18 d.
kuriuo, remiantis priemonių galiojimo termino peržiūra pagal Tarybos reglamento (EB) Nr. 1225/2009 11 straipsnio 2 dalį, panaikinamas galutinis antidempingo muitas importuojamiems Kinijos Liaudies Respublikos kilmės aktyvintųjų anglių milteliams
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. lapkričio 30 d. Tarybos reglamentą (EB) Nr. 1225/2009 dėl apsaugos nuo importo dempingo kaina iš Europos bendrijos narėmis nesančių valstybių (1) (toliau - pagrindinis reglamentas), ypač į jo 9 straipsnį ir 11 straipsnio 2 dalį,
kadangi:
A. PROCEDŪRA
1. Galiojančios priemonės
(1)
Po antidempingo tyrimo (toliau - pradinis tyrimas) Reglamentu (EB) Nr. 1006/1996 (2) Taryba nustatė galutinį antidempingo muitą importuojamiems Kinijos Liaudies Respublikos kilmės aktyvintųjų anglių milteliams, kurių klasifikacinis KN kodas šiuo metu yra ex 3802 10 00 (toliau - galutinės antidempingo priemonės). Nustatytosios priemonės: fiksuotas muitas - 323 EUR už toną (grynojo svorio).
(2)
Po dviejų priemonių galiojimo termino peržiūrų Taryba atitinkamai Reglamentu (EB) Nr. 1011/2002 (3) (pirma priemonių galiojimo termino peržiūra) ir Reglamentu (EB) Nr. 649/2008 (4) (antra priemonių galiojimo termino peržiūra) išsaugojo galiojusias priemones.
2. Prašymas atlikti priemonių galiojimo termino peržiūrą
(3)
Paskelbus pranešimą apie artėjantį taikomų galutinių antidempingo priemonių galiojimo terminą (5), 2013 m. balandžio 9 d. Komisija gavo prašymą inicijuoti šių priemonių galiojimo termino peržiūrą pagal pagrindinio reglamento 11 straipsnio 2 dalį. Gamintojų, pagaminančių daugiau kaip 25 % viso Sąjungos pramonės pagaminamų aktyvintųjų anglių miltelių, vardu prašymą pateikė Cabot Norit Nederland BV ir Cabot Norit (UK) Ltd. (toliau - pareiškėjai).
(4)
Prašymas buvo pagrįstas tuo, kad baigus galioti priemonėms dempingas tikriausiai tęstųsi ir vėl darytų žalą Sąjungos pramonei.
3. Priemonių galiojimo termino peržiūros inicijavimas
(5)
Pasikonsultavusi su Patariamuoju komitetu ir nustačiusi, kad esama pakankamai įrodymų, pagrindžiančių priemonių galiojimo termino peržiūros inicijavimą, Komisija 2013 m. liepos 6 d. pranešimu Europos Sąjungos oficialiajame leidinyje (6) (toliau - pranešimas apie inicijavimą) paskelbė inicijuojanti priemonių galiojimo termino peržiūrą pagal pagrindinio reglamento 11 straipsnio 2 dalį.
B. PRAŠYMO ATLIKTI PRIEMONIŲ GALIOJIMO TERMINO PERŽIŪRĄ ATSIĖMIMAS IR TYRIMO NUTRAUKIMAS
(6)
Pareiškėjai 2014 m. gegužės 7 d. Komisijai skirtu raštu oficialiai atsiėmė prašymą atlikti priemonių galiojimo termino peržiūrą.
(7)
Pagal pagrindinio reglamento 9 straipsnio 1 dalį tyrimas gali būti baigiamas, jei atsiimamas prašymas atlikti peržiūrą ir jei tyrimo baigimas neprieštarauja Sąjungos interesams.
(8)
Atliekant tyrimą nenustatyta aplinkybių, įrodančių, kad nutraukus šį tyrimą būtų prieštaraujama Sąjungos interesams. Todėl Komisija nusprendė, kad šis tyrimas turėtų būti baigtas, o galiojęs antidempingo muitas - panaikintas.
(9)
Apie tai buvo pranešta suinteresuotosioms šalims ir suteikta galimybė teikti pastabas. Jokių pastabų negauta.
(10)
Todėl Komisija daro išvadą, kad antidempingo tyrimas dėl į Sąjungą importuojamų Kinijos Liaudies Respublikos kilmės aktyvintųjų anglių miltelių turėtų būti baigtas, o antidempingo muitas - panaikintas.
(11)
Šiame reglamente numatytas priemonių panaikinimas atitinka pagal pagrindinio reglamento 15 straipsnio 1 dalį įsteigto komiteto nuomonę,
PRIĖMĖ ŠĮ REGLAMENTĄ:
1 straipsnis
Antidempingo muitas importuojamiems Kinijos Liaudies Respublikos kilmės aktyvintųjų anglių milteliams, kurių klasifikacinis KN kodas šiuo metu yra ex 3802 10 00 (TARIC kodas 3802100020), panaikinamas ir atitinkamas tyrimas baigiamas.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. rugpjūčio 18 d.

Labels: 3
4
18
14